Neid reduktsionismivaidlusi on varemgi olnud - mäletan korra õhus olnud väidet, et "kõik inimsuhted taanduvad majandusele", aeg-ajalt viskab keegi letti ka selle, et "kogu meie käitumine on nagunii geenidest määratud" (ja  eriti head geenid on sel juhul reeglina rikastel inimestel) ja veel sagedamini, et "meid determineerib kõiges meie sotsiaalne taust". Naljakal kombel juhtub sellistes foorumites sageli, et kui ma väidan, et alati ei määra kõike geenid/majandus/sotsiaalne taust/[lisa siia mõne muu jumala nimi omal valikul], tuuakse mulle vastukaaluks näiteid, kus need siiski midagi või mõnikord määravad. Justkui ma oleks arvanud, et neist teguritest kunagi mingit tolku ei ole. Ei, ausalt, selle vastu ma ei vaidle, et nad  vahel midagi mõjutavad. Nii uskumatu kui see ka ei ole, aga mu endagi koostises on mõni geen, sotsiaalne taust, näpuotsaga majandust ja maitse järgi võimumänge. Aga seda enam on põhjust arvata, et ükski neist komponentidest absoluutset sõnaõigust ei saa. Hakkab majandus korra laiama, saab geeniga vastu pead, mis tolmab. Läheb võimujanu ülbeks, paneb kodune kasvatus talle jala taha.